Broj: 711-I-843-P-133/22-02-19

Zagreb, 22. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev** **trgovačkog društva Radio Orahovica d.o.o.,** na 164. sjednici održanoj dana 22. ožujka 2022.g. daje sljedeće

**OČITOVANJE**

1. **Sukladno članku 18. stavku 1. ZSSI-a obveznik Predrag Rudić, direktor trgovačkog društva Radio Orahovica d.o.o. ne može istovremeno uz obnašanje navedene dužnosti biti član uprave ili upravnih odbora i nadzornih odbora drugih trgovačkih društava, upravnih vijeća ustanova odnosno nadzornih odbora izvanproračunskih fondova niti može obavljati poslove upravljanja u poslovnim subjektima.**
2. **Sukladno članku 19. stavku 1. ZSSI-a obveznik Predrag Rudić, direktor trgovačkog društva Orahovica d.o.o. za vrijeme obnašanja navedene dužnosti u obvezi je u trgovačkim društvima Panonica-media j.d.o.o. i Panolija d.o.o. prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. ovoga Zakona, ili na posebno tijelo.**

Obrazloženje

Zahtjev za davanjem očitovanja Povjerenstva podnijelo je trgovačko društvo Orahovica d.o.o. U Povjerenstvu zahtjev je zaprimljen 18. veljače 2022. pod poslovnim brojem 711-U-3038-P-133/22-01-4, povodom kojeg se vodi predmet broj P-133/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima većinski udio u vlasništvu imaju jedinice lokalne i područne (regionalne) samouprave kao i predsjednici i članovi uprava trgovačkih društava u kojima većinski udio u vlasništvu imaju trgovačka društva u kojima većinski udio imaju jedinice lokalne i područne (regionalne) samouprave obveznici ZSSI-a, stoga je član Uprave trgovačkog društva Radio Orahovica d.o.o. zakonski obveznik.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositelj navodi da je član Uprave trgovačkog društva Radio Orahovice d.o.o. čiji je većinski vlasnik i osnivač Grad Orahovica, Predrag Rudić zaposlen na navedenom radnom mjestu, a da u svom vlasništvu i suvlasništvu ima dva trgovačka društva, i to Panonica-media j.d.o.o. za reklamni marketing, registriranu u Zdencima u 100% vlasništvu i Panolija d.o.o. za djelatnost restorana i ostalih objekata za pripremu hrane, registriranu u Našicama u kojoj ima 49% vlasništva. Nadalje, podnositelj navodi da Grad Orahovica, kao ni trgovačko društvo Radio Orahovica nisu bili u bilo kakvom poslovnom odnosu s navedenim društvima niti posluju na istom područjima kao i da obavljaju različite djelatnosti u odnosu na trgovačka društva u vlasništvu Predraga Rudića te se postavlja upit je li navedemo u sukobu interesa.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 19. stavkom 1. ZSSI-a propisano je da će obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. ovoga Zakona, ili na posebno tijelo.

Člankom 5. stavkom 6. ZSSI-a propisano je da su povezane osobe one osobe navedene u članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Uvidom u sudski registar trgovačkog suda u Bjelovaru utvrđeno je da je pod brojem MBS: 010095546 upisano trgovačko društvo Panonica-media j.d.o.o. te je kao osnivač društva i osoba ovlaštena za zastupanje upisan Predrag Rudić. Nadalje, uvidom u sudski registar Trgovačkog suda u Osijeku pod brojem MBS: 030171232 upisano je trgovačko društvo Panolija d.o.o. te su kao osobe osnivači i osobe ovlaštene za zastupanje upisani Dubravka Sudar i Predrag Rudić.

Povjerenstvo ističe kako obveznik Predrag Rudić nije u sukobu interesa samom činjenicom što osim obnašanja dužnosti direktora trgovačkog društva Orahovica d.o.o., a koje je u većinskom vlasništvu Grada Orahovice, u svom vlasništvu ima udjele u privatnim trgovačkim društvima.

Međutim, sukladno odredbi članka 18. stavka 1. ZSSI-a obveznik uz obnašanje dužnosti ne može biti član uprave drugog trgovačkog društva te stoga isti tijekom obnašanja dužnosti direktora trgovačkog društva Radio Orahovica d.o.o. ne može obnašati funkciju direktora trgovačkih društava Panonica-media j.d.o.o. i Panolija d.o.o.

Nadalje, Povjerenstvo ističe da je obveznik, sukladno članku 19. stavku 1. ZSSI-a, dužan za vrijeme obnašanja dužnosti člana Uprave trgovačkog društva Radio Orahovice d.o.o. prenijeti upravljačka prava nad navedenim trgovačkim društvima na drugu osobu ili na posebno tijelo, a budući da u istima ima više od 5% udjela u vlasništvu.

Povjerenstvo ukazuje obvezniku da upravljačka prava može prenijeti na bilo koju drugu osobu, osim članova obitelji i povezanih osoba u smislu članka 5. stavka 6. ZSSI-a.

Također se ukazuje obvezniku da navedena trgovačka društva u kojima ima više od 0,5% udjela u vlasništvu ne mogu stupati u poslovni odnos s društvom Radio Orahovica d.o.o., sukladno članku 20. stavku 1. ZSSI-a u razdoblju u kojem obveznik Predrag Rudić obnaša dužnost člana Uprave te u razdoblju od 12 mjeseci nakon prestanka obnašanja ove dužnosti, sukladno članku 22. stavku 1. ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositelju, putem pošte
2. Objava na internetskoj stranici Povjerenstva
3. Pismohrana